钦定古今图书集成/方舆汇编/职方典/第1108卷 > 《前溪》游德
## 钦定古今图书集成/方舆汇编/职方典/第1108卷 > 《前溪》游德

青天转皓魄，流影印前溪。坐爱溪水白，不知明月西。

《州志》：五代时，许光大为沿海都巡检，寓居砚江。寇至，
砚江奋不顾身，持短兵接战，谓乡人曰：“胜则江水清，
负则江水赤。”既而没于阵，江水如血者三日，尸随潮
归。乡人即其地祀之。

黄崎镇先有巨石屹立波间，舟多覆溺。王审知为福
建观察使，尝欲凿之，而惮于力役。乾宁五年，因梦金
甲神自称吴安王，许助开凿。及觉，言于宾僚，因命判
官刘山甫往设祭。祭未毕，海内灵怪具见。山甫于僧
院凭高观之，风雷暴兴，见一物，非鱼非龙，鳞黄鬣赤。
凡三日夜，风雷始息。已别开一港，甚便行旅。驰表以
闻，赐号《甘棠港》。

宋潘中，靖康中为长溪令。会建卒叶侬叛，中虑其迫
境，团结民兵，号“忠义社”为备。明年，贼势益张，宁德令
告急，中夤夜赴之，冒险以战，遂被执。贼闻其名，胁之，
从中叱曰：“汝受朝廷给赏，养父母妻子，辄敢孤恩背
叛，我恨不斩汝万段，乃与贼俱生耶！”遂遇害。

绍兴十六年，州中大雨连旬，福安、东平二溪水涨，淹
没一县。龟湖山仅露山顶，容数百人，忽大蛇突出，人
皆惊溺，浮尸聚栖云寺前，僧立“流骸冢。”

黄恪字叔谨。淳祐二年令长溪。初，赤岸营田陂，自宋
开宝以来，屡筑屡坏于暴涨。恪发佛寺馀粟，支盐课
羡金，自捐俸薪，截溪流骈木三百株为基，发巨石累
为三级，造舟运石，大壮陂势，灌田千馀亩，至今藉之。
王伯颜字伯敬。倜傥有大志，尝语人曰：“世治为良臣，
世乱为忠臣。”元至正九年，尹福宁，后陞福建盐运副
使。百姓如失父母，群诣廉访使乞留。七月，红巾贼惊，
报逼州境。伯颜曰：“福宁民犹吾子，吾忍舍之去乎？”乃
立四门为垒，募民训练为备。又谕乡民各团结自相
保。贼分道入境，以千户严不花、主簿陈文积守西门，
自率中子相引兵至杨梅岭，与战，败之。已而贼大集，
还守州治，遣州人巡检阮宗泽御南道。宗泽遇贼于
古县，战败，死之。壬午，严不花、陈文积开西门遁去，贼
突入，伯颜奋身率先力战。俄而马中流矢，遂逸，被执。
贼首谓伯颜曰：“公廉能素著，欲屈公仍尹此州，何如？”
公曰：“吾受天子之命守兹土，义当杀贼。今败，惟死耳，
宁能从贼反耶！”贼令左右殴之，伯颜嚼舌喷血，贼面
大骂。会贼执监州至，责之曰：“汝何得与州尹同拒我？”
伯颜又大骂曰：“起兵者实，我非监州。且吾起兵灭贼
耳，何云拒耶？吾生不能杀汝，死当为神，必杀汝矣。”贼
愈怒，遂害之于东门外，神色不变，立而受刃，出血尽
白。数日面如生。俄有毒蜂如云屯贼庭。民请葬侯尸，
尸葬而蜂散。贼中见伯颜时时引兵入州治，贼皆惊。
伯颜死，相亦被执。贼欲官之，相曰：“吾与尔不共戴天，
顾事尔耶！”亦死之。相妻潘亦被执。贼首欲乱之，潘以
新产告，召毉林来，潘泣曰：“吾以失所，天死固其所，岂
以身受辱？苟念我大官，幸以死药进。”林不忍趋出，乃
闭口绝食，及二幼女皆死焉。民为具棺，葬其子妇，仍
殡伯颜柩于东郭佛祠。明年，贼再至，燔祠。又明年，僧
林德成者起兵讨贼，望空呼曰：“王州尹率阴兵助我
斩贼。”时贼正祀神，远睹红衣军来，及近视，无有也，贼
大败，福宁遂平。

至正十年五月，方国珍剽掠至大小筼筜，宣慰司移
檄元帅扈海率万户孙昭毅等往捕，师溃于水澳，贼追至赤岸，扈海被执，州民四窜。

十三年，高皇帝起义兵，周德兴偕徐武宁等率先归
附。洪武二年夏四月，承诏置福建沿海备倭卫所，筑
十六城，福宁州城其一也。福宁卫大金、定海二所、六
巡司、关寨、烟墩，皆其经略，州人至今赖之。

徐甫宰，山阴人。嘉靖己未三月，以武平令核饷至福
宁。适倭寇福宁州，蚁聚东郊。徐下令，人守一垛，即死
不得移。选勇士为游兵，循行养锐待用。夜悬灯垛外，
不使内窥。有三贼舞双刀薄东城，命发驳，并毙之。渠
酋衣金紫，督战金字山，指挥甚锐，连发数十铳，尽殪
焉。晦夜，贼方攻东南，乃令备西北。果有贼数十从西
北梯城，投巨石毙之，馀贼弃梯去。继而倭大至，合围
攻城。登北山，箭铳入城如雨。徐神色不动，守益严，击
杀贼甚多，乃焚东郊民居而去。至福安，遂陷其城。州
城无虞，徐之力也。以剿武平山寇功，擢佥宪。

《八闽通志》：“八闽之地，二面当海者二，兴、泉是也；一面
当海者二，福、漳是也。寇闽要冲，晋江之深扈獭窟，兴
化之冲心平海，龙谿之海门，漳浦之岛尾，南靖之九
龙寨溪，皆是也。然莫有如福宁州之尤险者。”盖大地
情势，自西北而东南，至于福建尽之矣。而福宁尤在
福建之东南，突出海中，如人吐舌然。其左为瓯括海
居东面。其右为福兴海，居南面。福宁独当东南北三
面之海，倭舶入寇，必先犯此。水寨之设，职此之故寨，
在州东北五六十里，三沙海面，永乐初所置，抽用福
州中左二卫，福宁卫大金千户所军守之，秦屿、罗浮、
官井洋胥属焉。正统间，焦宏倡议，“风涛难泊，徙今松
山之下，必复旧而后可。”

三、四月东南风汛，番船多自粤趋闽而入于海。南澳、
云盖寺、走马溪，乃番船始发之处，贼徒交接之所也。
附海有铜山、元钟等哨之兵，若先分兵守此，则有以
遏其冲而不得泊矣。其势必抛于外浯屿。外浯屿乃
五澳地方番人之窠窟也。附海有浯屿、安边等哨守
之兵，若先会兵守此，仍拨小哨守把要紧港门，则必
不敢以泊此矣，其势必趋于料罗乌沙。料罗乌沙乃
番船等候接济之所也。附近有官澳、金门等哨守之
兵，若先会兵守此，则又不敢以泊此矣，其势必趋于
围头峻上。围头峻上乃番船停留避风之门户也。附
海有深扈福金哨守之兵，若先会兵守此，则又不敢
以泊此矣，其势必趋于福兴。若越于福兴，计其所经
之地，在南日则有岱坠、湄州等处，在小埕则有海坛、
连盘等处，在烽火门则有官井、流江、九澳等处，此贼
舶之所必泊者也。若先会兵守此，则又不敢泊矣。来
不得停泊、去不得接济。舶中水米有限、人力易疲，将
有不攻而自遁者。况乘其疲而夹力攻之，岂有不胜
者哉！

《州志》：唐开元十三年，都督辛子言自越泛舟来牧闽，
止海上。其夜梦有朱衣元冠者执圭而前白曰：“某神
吏，昧爽仙姑将之蓬莱，司风雨者先驱以荡鱼鳖之
腥。”中丞泊舟当路，幸移楫焉。既觉移舟，风雨暴至，洪
涛驾天，少顷澄静，霞云绚彩，有鸾鹤笙管之音。辛子
言到郡，图录奏闻。元宗张其图于花萼楼，宣示诸王
《宰辅，敕》“令本道春秋二祀仍禁樵采焉。”

霍童旧有观，岁久，钟台危侧。一夕，风雨雷电，山下人
闻钟声如坠地，谓“台必圮矣。”迟明视之，端然复正，若
阴相之者。

宋建隆元年，资圣寺创藏殿，取石柱于他山。未及抬
舁，一夕风雨，其石柱忽自至寺门。众讶之，视所过田
中，并有人足迹，可长一二尺。

弘治末，有达官造墓，募石工凿石于广福寺前山中。
夜梦神人告曰：“墓石已多，可止工矣，此尚留与黄状
元用也。”石工惊寤而止。然不知所谓黄状元者，应于
何时也。

正德七年五月，知县龚颖夜梦遭难，将坠于渊，有悫
头黄袍神人援之曰：“我今救汝，汝第为我修屋。”明日
询之，无有，知为何神者。越月祷雨，至忠烈庙谒神，惊
曰：“向救我者，正此神也。今庙且坏，我当新之。”已而颖
市材海上，将修县治，材随潮逆流至庙下，不可动。颖
讶之，遂拓庙后园地重建焉。